《赠黄宜中先生之任高州教授时在通城》
明代·谢廷柱

九峰照离筵，秀水涤我觞。相见曾几回，送别是异乡。

溪含岁寒色，人近桑榆光。谁能不痛饮，慰此百感肠。

金兰本同调，松梢萝带长。三华旧游地，回首三十霜。

江湖各糜禄，松菊应就荒。君携经笥腹，去坐郡侯庠。

楚山雪初霁，越海天茫茫。化雨固在兹，条教或更张。

会闻岭南士，丹凤鸣高冈。宪臣愧非才，谬迷期有匡。

君行不可留，子怀在云庄。

作者简介：福建长乐人，字邦用，号双湖。谢士元子。弘治十二年进士，除大理评事，迁湖广按察司佥事，正德十二年致仕。善属文，能诗。有《双湖集》。